Hakkarainen ajoi omalla autolla Viitasaarelta Jyväskylään valvojaisiin.

Viitasaarelainen Teuvo Hakkarainen (ps) jännittää vaali-iltaansa Jyväskylässä. Tällä hetkellä melko selvästi läpi menossa oleva ehdokas kertoo saapuneensa paikalle omalla autolla.

Tänä iltana ei alkoholia kulu.

– Kahvia ajattelin ryypätä, hän laukoo.

Vielä ennen ennakkoäänien julkistamista Hakkarainen uumoili, että perussuomalaiset olisi vaalien jälkeen maan isoin puolue ja puolue nostaisi Keski-Suomessa paikkamääränsä kahdesta kolmeen.

Ennakkoäänten tulessa julki Hakkarainen oli kuitenkin mietteliäs.

– Ajattelin, että meille tulisi valtakunnallisesti se ykkös- tai kakkospaikka. Haistelinko sitten väärin, mies pohtii.

Perussuomalaiset olivat ennakkoäänissä kolmanneksi suurin puolue Sdp:n ja kokoomuksen jälkeen.

Aluksi Keski-Suomen osalta näytti siltä, että perussuomalaiset jäisivät yhteen paikkaan. Kun maakunnan äänistä on laskettu 45 prosenttia, myös Toimi Kankaanniemi on kuitenkin noussut valittavien joukkoon.

Tällä hetkellä Keski-Suomen paikoista kaksi olisi menossa perussuomalaisille, kuten viime vaaleissakin.

Vaikka Hakkarainen myöntää, että valtakunnan ykköspaikka näyttää karanneen, hän ei myönnä olevansa pettynyt.

– Lähtökohta on, että meillä oli puoluehajaannus 2017 ja siitä kun lähdettiin, niin en olisi koskaan uskonut. Ajattelin, että jos päästäisiin 10 prosentin yli, niin se olisi hyvä tulos.

Keski-Suomen tulos näyttää tällä hetkellä vihervasemmistovoittoiselta. Äänikuningattareksi on matkalla Riitta Mäkinen (sd).

Vihreät taistelee yhdestä lisäpaikasta.

– Kaveripopulismi menee perille näköjään vieläkin, vaikka tulokset maailmalla ovat hyvin surkeita siltä pohjalta. Ei missään kulmalla maailmaa se ole onnistunut. Teoriathan niillä on hyviä ja ihmisiin uppoavia, mutta käytännössä ne eivät toimi missään, Hakkarainen lataa.

Helsingin käräjäoikeus tuomitsi Hakkaraisen viime kuussa pahoinpitelystä ja seksuaalisesta ahdistelusta sakkoihin.